TEŽAK SKANDAL TRESE KRIŽEVCE

Težak skandal trese križevačku medijsko-političku scenu i čini se kako bi se u sve mogli uplesti i “organi progona”.

Sve je kulminiralo nakon što direktor gradskog Prigorskog radija (bivši Radio Križevci) Željko Picig (inače vlasnik privatnog portala prigorski.hr) nije predao zahtjev za obnovu koncesije za gradski radio! Zbog čega to nije učinio, nikome nije jasno, niti se on o tome oglasio.

Piciga je za direktora Radija Križevaca postavio bivši gradonačelnik Mario Rajn koji je danas zamjenik SDP-ova župana Tomislava Golubića. Grad drži 75,2 posto vlasništva u radiju, Picig preko svoje tvrtke Prigorski media kontrolira 16,2 posto, a Općina Sveti Petar Orehovec osam posto.

Siva zona

Picig je kao vlasnik privatnog portala koji prati i rad gradske uprave time debelo ušao u sivu zonu i sukob interesa, ali njega i bivšega gradonačelnika Rajna to očito nije previše brinulo. Nedugo nakon imenovanja, Picig mijenja ime radiopostaje u Prigorski radio (u skladu s nazivom privatnog portala).

A onda je Rajnova ekipa izgubila na izborima za gradonačelnika, pobijedio je nezavisni Tomislav Katanović, pa je u javnost ovih dana iscurila vijest kako je Picig “zaboravio” podnijeti zahtjev za obnovu radijske koncesije.

O sukobu i, kako se čini, teškom skandalu s nesagledivim posljedicama za više političkih, medijskih i poslovnih aktera, ovih su se dana javno očitovali gradonačelnik Katanović, direktor radija i vlasnik protala Picig te novi šef Gradskog vijeća Križevaca Ivan Majdak.

Ivan Majdak (u sredini) / Foto: ARHIV

Majdak je progovorio o nedavnom traženju Piciga da mu Grad proda 75 posto vlasništva te razgovorima koji su o tome vođeni.

Korektno praćenje

“Nije trebalo puno, trebali smo mu samo preko odluke Gradskog vijeća omogućiti da otkupi gradske udjele u radiju, iste one koje je Rajn platio s pola milijuna kuna gradskih novaca, za puno manje od 10.000 eura, s obzirom da je danas procijenjena vrijednost Radija 10 puta manja nego u procjeni koju su namjestili Rajn i Picig prilikom otkupa udjela od Tihomira Komljenovića.

Konačno je Željko Picig progovorio, nije izdržao pritisak i na kraju je sam, javno na svojim portalima, objavio kako je od gradonačelnika Tomislava Katanovića i mene kao predsjednika Gradskog vijeća tražio da mu omogućimo otkup gradskih udjela u Radio Križevcima.

Naravno, meni uz onu usmenu ponudu u “šest očiju i ispod stola”, u zamjenu za “korektno” medijsko praćenje svih mojih političkih aktivnosti na Prigorskom radiju i njegovim portalima. Nije mu prošlo kod mene, a očito ni kod gradonačelnika. Ucjenjivači kod nas ne prolaze, a interes Grada i građana nama će, za razliku od drugih, uvijek biti na prvom mjestu”, napisao je Majdak.

Da Picig doista nije predao ponudu za radijsku koncesiju za gradski radio, a za to je imao više od mjesec dana, potvrdio je sam gradonačelnik Katanović. Javni poziv Agencija za elektroničke medije je otvorila 14. srpnja, rok za prijave bio je do 18. kolovoza, ali Radio Križevci je jedino od 30 radijskih područja za koje nije predana ponuda, rekao je on.

Menadžerski ugovor

“Kao odgovorna osoba, Željko Picig time je ugrozio opstanak tvrtke u većinskom vlasništvu Grada Križevaca(…) Prema dosad poznatim informacijama, gospodin Picig je na neuobičajen način stekao upravljačka prava sa samo 16 posto vlastitog udjela.

Tomislav Katanović (desno) / Foto:ARHIV

On i bivši gradonačelnik Mario Rajn, kao Skupština društva, promijenili su i društveni ugovor prema kojem se Željka Piciga s mjesta direktora može smijeniti jedino ako i on glasa za svoju smjenu!

Osim toga, Rajn je Picigu mjesec dana prije lokalnih izbora (u travnju ove godine, op. a.) pisao menadžerski ugovor za volontersku poziciju kojim se obračun otpremnine primjenjuje retroaktivno, od listopada 2022. godine! Prema tom ugovoru, Picigu se mora platiti odšteta za svaki mjesec od 2022. godine do smjene, ako ga se smjeni prije 2030. godine.

U ovom času taj iznos višestruko prelazi ukupnu vrijednost radija. Prema zadnjoj procjeni vještaka, knjigovodstvena vrijednost iznosi 14,5 tisuća eura, a Željku Picigu bi se za otpremninu iz gradskog proračuna trebalo isplatiti čak 55.000 eura“, otkrio je gradonačelnik Križevaca.

Dodao je kako će osnovanost sumnji na moguće pogodovanje i trgovinu utjecajem, kao i brojne druge indicije, biti predmet istrage mjerodavnih institucija. Najavljuje reviziju financijskog poslovanja Radija kako bi utvrdili tokove novca, posebno javnog novca iz gradskog proračuna i tvrtki u vlasništvu Grada.

Javni interes

“Kao gradonačelnik, imam obavezu štititi javni interes i odgovorno upravljati javnim novcem. U ovom slučaju, Željko Picig nije žrtva kako sam sebe prikazuje, već odgovorna osoba koja je ugrozila postojanje gradske firme”, priopćio je Katanović.

Što o svemu kaže prozvani direktor Prigorskog radija (Radio Križevaca) i medijski poduzetnik Željko Picig? O svemu se očitovao na svojem portalu prigorski.hr, ali ključni odgovor na pitanje zašto je “zaboravio” podnijeti zahtjev za obnovu radijske koncesije nije ponudio.

Željko Picig / Foto: FACEBOOK

U podužem priopćenju i svojevrsnoj višegodišnjoj kronologiji zbivanja na radiju Picig kaže kako je imenovan direktorom Radija Križevaca krajem 2022. godine te svoju funkciju gotovo tri godine obnaša volonterski bez ikakve naknade.

“Nove okolnosti nastaju nakon što gradonačelnik postaje Tomislav Katanović i Ivan Majdak kao njegova produžena ruka. Kreću nova vrijeđanja na društvenim mrežama, pritisci, i donosim odluku da ne želim biti dio te ekipe sumnjivog backgrounda.

Šajem 2. srpnja ove godine Katanoviću i Majdaku na e-mail ureda gradonačelnika te svim gradskim vijećnicima iskaz interesa da želim kupiti sve udjele u vlasništvu Grada Križevaca(…)”, priznaje Željko Picig te se žali kako mu nisu odgovorili na ponudu.

Bio član HDZ-a

O isteku radijske koncesije očitovao se u jednoj rečenici: “Treba napomenuti da je početkom lipnja pokrenut iskaz interesa za produljenjem koncesije Prigorskog radija koja ističe 31. prosinca ove godine”. Iz toga, međutim, nije jasno zbog čega na koncu nije kao direktor službeno uputio zahtjev za obnovu koncesije.

Je li u tom zamršenom kolopletu raznorodnih poslovno-političkih interesa bilo i elemenata kaznenih djela, odlučit će službena istražna tijela kojima je Grad, kako je to otkrio novi gradonačelnik, uputio određene prijave.

Inače, Željko Picig bio je istaknuti križevački HDZ-ovac, ali je nakon untarstranačkih sukoba početkom 2014. godine istupio iz stranke. Zaposlen je od 2006. kao viši tehnički suradnik u Hrvatskoj agenciji za poljoprivredu i hranu gdje prima 819 eura neto mjesečno (jedini prijavljen prihod).

No, istodobno obnaša i direktorske funkcije u Radiju Križevcima te vlastitim tvrtkama Prigorski media i Prigorski marketing and consulting. U novoj imovinskoj kartici naveo je kako nema nikakve imovine – ni pokretnina, ni nekretnina, a niti ušteđevinu.

O svemu šuti i zamjenik župana, nezavisni Mario Rajn u čijem se gradonačelničkom mandatu sve s Picigom i gradskom radijskom postajom i zakuhalo. Neslužbeno se može čuti kako bi Agencija za elektroničke medije mogla raspisati novi natječaj za koncesiju za križevačko područje.

Mario Rajn, bivši gradonačelnik Križevaca / Foto: ARHIV

Objava TEŽAK SKANDAL TRESE KRIŽEVCE pojavila se prvi puta na Danica.hr.