Nova pljuska: Picig nije smio biti direktor gradskog radija i vlastitog portala

Medijski poduzetnik iz Križevaca Željko Picig bio je u sukobu interesa jer je istodobno bio direktor vlastitog portala prigorski.hr te gradske radiopostaje Radio Križevci.

Povjerenstvo za odlučivanje o sukobu interesa razmatralo je upit gradonačelnika Križevaca Tomislava Katanovića koji predstavlja gradskih 75,2 posto vlasništva Radio Križevaca. On je zatražio mišljenje Povjerenstva može li vlasnik i direktor tvrtke Prigorski media ujedno biti i direktor gradskog radija.

Katanović je upozorio i kako, prema njima dostupnim informacijama, između ta dva medija postoji i poslovna suradnja. Povjerenstvo je zaključilo kako članovi uprava tvrtki u većinskom vlasništvu lokalnih jedinica ne mogu istodobno biti u upravama privatnih tvrtki.

UPRAVLJAČKA PRAVA

Zakonom je, naime, propisano da u tom slučaju direktor javne tvrtke mora prenijeti svoja upravljačka prava na temelju udjela u kapitalu privatne tvrtke na drugu osobu ili posebno tijelo. Također, privatna tvrtka ne može stupiti u nikakav poslovni odnos s javnom u kojoj je on direktor.

Picig je jedini osnivač i direktor tvrtke Prigorski media s portalom prigorski.hr, i to od veljače 2018. godine. Nije, dakle, prenio upravljačka prava na drugoga. Povjerenstvo ističe kako Picig ne smije istodobno biti direktor Radio Križevaca i vlastite tvrtke Prigorski media.

U odnosu na navode iz zahtjeva za mišljenjem u vezi poslovnih odnosa, Povjerenstvo navodi da temeljem Zakona, a u razdoblju u kojem Picig obnaša dužnost direktora Radio Križevaca, ne smije nastati poslovni odnos s njegovom tvrtkom Prigorski media.

DOŽUPANOVI GRIJESI

Navedeni poslovni odnos ne smije nastati niti tijekom razdoblja od 12 mjeseci od dana prestanka obnašanja te javne funkcije, zaključilo je Povjerenstvo na prošloj sjednici.

Piciga je na dužnost direktora Radio Križevaca u listopadu 2022. godine postavio bivši gradonačelnik Križevaca, danas SDP-ov dožupan Mario Rajn. Novi gradonačelnik Katanović nedavno je Piciga uspio smijeniti, unatoč njegovim opstrukcijama.

No, ostaje činjenica da je Picig bio u sukobu interesa i da bi Povjerenstvo zbog toga moglo po službenoj dužnosti pokrenuti nove postupke protiv njega.

Objava Nova pljuska: Picig nije smio biti direktor gradskog radija i vlastitog portala pojavila se prvi puta na Danica.hr.